ওয়েব ডেস্ক, বেঙ্গল টুডেঃ এক মুহূর্তের জন্য যেন দর্শকদের হৃদস্পন্দন স্তব্ধ হয়ে গিয়েছিল। ঠিক সেই মুহূর্তের ঘটনা আবার সবার মনে পড়ে যাচ্ছিল, বছর চারেক আগেকার এক ঘটনা। সেদিনও সিডনি ক্রিকেট গ্রাউন্ড-এ মাথায় বল লাগার পর এভাবেই মাটিতে লুটিয়ে পড়েছিলেন অস্ট্রেলিয়ার ফিল হিউজেস। নিজের পায়ে আর দাঁড়ানো হয়নি হিউজের। শেফিল্ড শিল্ডের ম্যাচে সিন অ্যাবটের একটা বাউন্সার এসে লাগে হিউজের মাথার ঠিক পিছন দিকে। আর এবার সেই বীভৎস স্মৃতি উস্কে দিল পাকিস্তান-নিউজিল্যান্ড ম্যাচের একটা ঘটনা। একদিনের সিরিজের দ্বিতীয় ম্যাচে কিউয়ি বোলার লকি ফার্গুসনের বাউন্সার সামলাতে ব্যর্থ হন পাক ব্যাটসম্যান ইমাম উল হক। বল সজোরে এসে লাগে তাঁর হেলমেটের গ্রিলে। তার পরই মাটিতে শুয়ে পড়েন ইমাম। অবচেতন না হলেও বেশ কিছুক্ষণ চোখ বুজে থাকেন। এর পরই তাঁকে মাঠে প্রাথমিক চিকিৎসা করা হয়। কিন্তু পরে অস্বস্তি বাড়তে থাকায় সরাসরি পাঠানো হয় হাসপাতালে।